Kanazava Yasue Qızıl Vərəq Muzeyi

– Yaponiyanın İşikava prefekturasının Kanazava şəhərində yerləşən muzey. Dünyada qızıl vərəqə həsr olunmuş azsaylı muzeylərdən biridir.

 Tarixi 
Muzey bütün həyatını qızıl vərəqə həsr etmiş sənətkar Yasue Takaaki tərəfindən 1974-cü ildə açılmışdır. Yasue Qızıl Vərəq Muzeyi adı ilə açılan muzeyi qurmaq üçün öz kolleksiyasından və büdcəsindən istifadə etmişdir.

1985-ci ildə bina və kolleksiyalar Kanazava şəhərinin rəhbərliyinə bağışlanmış və muzey Kanazava Yasuo Qızıl Vərəq Muzeyi kimi fəaliyyət göstərməyə başlamışdır. 2010-cu ilin payızında muzey Kita-Yasue bölgəsindən Hiqaşiyama bölgəsində yerləşən yeni yerə köçürülmüşdür.

 Xüsusiyyətlər 
Kanazava şəhəri qızıl vərəq istehsalına görə tanınır. Bu şəhərdə qızıl vərəq istehsalının tarixi XVI əsrdən başlayır. Qızıl vərəq istehsalı şəhərin ikinci ən böyük istehsal sahəsi olmuşdur.

İki mərtəbədən ibarət olan muzey binası ənənəvi Kanazava anbarlarının formasında dizayn edilmişdir. Birinci mərtəbədə kitabxana və çoxməqsədli sərgi zalı yerləşir. Daimi və müvəqqəti sərgi zalları, video guşəsi muzeyin ikinci mərtəbəsindədir.

Daimi sərgi zalında muzeyin kolleksiyasına daxil olan eksponatlar sərgilənir. Muzeyin kolleksiyasına qızıl işləmə alətləri, müxtəlif istehsal mərhələlərində olan qızıl vərəqlər, parçalar, keramika məhsulları, şüşə qablar, heykəllər, kalliqrafiya işləri daxildir. Əsas eksponatlara İvasa Katsuşiqe tərəfindən çəkilmiş Kioto rəsm əsərləri, üzərində durna və şam ağacı təsviri olan lak məmulatı, üzərində balıq təsviri olan mürəkkəb qabı, "Şahzadə Kaquya" adlı dekorativ qab, 11 başlı kannon heykəli aiddir.

 İstinadlar 

 Xarici keçidlər 


Kateqoriya:İşikava prefekturasındakı muzeylər
Kateqoriya:Kanazava
Kateqoriya:Yaponiyadakı incəsənət muzeyləri
Kateqoriya:Qızıl